የሕግ የበላይነት ከዘፈቀደ ውሳኔና ከማናለብኝነት አገርንና ሕዝብን የሚያላቅቅ ፈውስ መድኃኒት ነው፡፡ በአገራችን በተለያዩ መንግሥታት ውስጥ በየደረጃው ሥልጣን የተቆናጠጡ ሰዎች በሆነ አጋጣሚ ሲታሰሩ፣ ሲከሰሱና ፍትሕ ደጃፍ ቀርበው ሲከራከሩ የፍትሕ ጉዳይን አንገብጋቢነት ሲመሰክሩ በአደባባይ ተሰምተዋል፡፡ ሥልጣን ላይ እያሉ ትዝ ያላላቸው ፍትሕ እስር ቤት ውስጥ ሆነው ብዙ ዘምረውለታል፡፡ የረባ የፍትሕ ሥርዓት መገንባት ባለመቻላቸው ምክንያት ሲቆረቆሩም ተሰምቷል፡፡ የሚያሳዝነው ግን ሁሉ በእጃቸው ሁሉ በደጃቸው በነበረ ጊዜ አይደለም፡፡ በሁሉም መንግሥታት ጊዜ ሕገ መንግሥቶች ቢኖሩምና የዜጎች ነፃነት በቀለማት ደምቀው ቢጻፉም፣ በተግባር ሥራ ላይ መዋል እያቃታቸው ዜጎችን ደም እንባ አስለቅሰዋል፡፡ ከወረቀት ጌጥነት ያላለፉ የሚያምሩ የመብት አንቀጾች እየተዳጡ ስንቶች በእስር ያለኃጢያታቸው ማቀዋል፡፡ እየማቀቁ ያሉም አሉ፡፡ ይህ የአገርን ጤና አያሳይም፡፡ ይልቁንም የአገርን ፅኑ ሕመም ነው የሚያሳብቀው፡፡
